**SEMMELWEIS INNOVÁCIÓS DÍJ 2020 - RÉSZLETES FELHÍVÁS**

*A díj adományozásával a Semmelweis Egyetem célja* ***elismerni*** *azon* ***kutatók, doktorjelöltek, doktoranduszok és hallgatók*** *kutatás-fejlesztési, innovációs tevékenységét, akik az* ***Egyetemhez kötődő kutatómunkájuk során új tudományos kutatási eredményt, innovatív megoldást dolgoztak ki****.*

**Általános szabályok, díjazás**

A Semmelweis Innovációs Díjra pályázni lehet a Semmelweis Egyetemhez (a továbbiakban: Egyetem) kötődő kutatómunka során létrehozott olyan új tudományos kutatási eredménnyel, innovatív megoldással, amely **szellemi alkotásnak minősül, alkalmazható, üzleti szempontból is hasznosítható**.

Szellemi alkotásnak minősül az az alkotás, műszaki megoldás, amely alkalmas arra, hogy iparjogvédelmi oltalom (szabadalom, használatiminta-, formatervezésiminta-, növényfajta- vagy topográfiaoltalom) tárgyát képezze, vagy amely jogszabály erejénél fogva szerzői jogi védelem alatt áll, ideértve azt is, amikor a hasznosítási célok, lehetőségek függvényében a megfelelő oltalom megszerzése helyett e megoldás titokban tartása célszerű.

Az Egyetem a díjat a következő **kategóriák**ban, – az oklevél és kristálydíj mellett – az alábbi **pénzjutalom**mal hirdeti meg:

* A leginnovatívabb TDK-munkáért bruttó 500 ezer Ft;
* A leginnovatívabb PhD-értekezésért bruttó 750 ezer Ft;
* A leginnovatívabb kutatómunkáért bruttó 1,5 millió Ft.

A díj valamennyi kategóriájában lehetőség van **egyéni, valamint csoportos pályázat** benyújtására.

A **leginnovatívabb TDK-munkáért** c. díj elnyeréséért pályázhatnak a Semmelweis Egyetemmel **hallgatói jogviszony**ban álló, az Egyetemen folyó TDK-tevékenységben részt vevő személyek.

A **leginnovatívabb PhD-értekezésért** c. díj elnyeréséért pályázhatnak a Semmelweis Egyetem **doktorandusz hallgatói, doktorjelöltjei**, valamint azok a PhD-fokozattal rendelkező személyek, akik a pályázat benyújtásának évében, vagy az azt megelőző évben védték meg értekezésüket az egyetemi szervezett doktori képzés keretében vagy képzés nélküli fokozatszerzőként.

A leginnovatívabb TDK-munkáért vagy PhD-értekezésért járó díjért pályázó személyek vagy csoportok **témavezetőjükkel közösen** adhatnak be pályaművet.

A **leginnovatívabb kutatómunkáért** c. díj elnyeréséért pályázhatnak a Semmelweis Egyetemmel **közalkalmazotti vagy megbízási jogviszonyban** álló személyek, továbbá e személyekből álló kutatócsoportok, aki részt vesznek az Egyetemen folyó tudományos, kutatás-fejlesztési (alap-, alkalmazott kutatási vagy kísérleti fejlesztési) tevékenységben.

Amennyiben a pályázat tárgyát képező kutatómunka több személy kutatás-fejlesztési tevékenységének eredménye, több jogosult szellemi alkotása, **a pályaművet kizárólag valamennyi alkotó/kutató/feltaláló együttesen nyújthatja be**.

**Ütemterv**

|  |  |
| --- | --- |
| 2020. április 21.  | **Pályázati felhívás meghirdetése** |
| 2020. június 22. (hétfő) 16:00 | Pályaművek **benyújtás**i határideje |
| 2020. június  | Pályamunkák szakmai **értékelés**e és rangsorolása  |
| 2020. nyár/szeptember | **Várható szenátusi döntés**  |

**Benyújtandó pályázati anyag**

A pályázati felhívás és a dokumentáció részét képező nyomtatványok letölthetők az Innovációs Központ holnapjáról. A pályázat formai követelményeinek teljesítését a honlapon közzétett, **alábbi dokumentumok teljes körű és megfelelő tartalmú kitöltése, aláírása és benyújtása** jelenti.

* Pályázati adatlap és nyilatkozat
* Önéletrajz
* Amennyiben rendelkezésre áll a pályázat tartalmának bemutatását, megismerését segítő képi vagy videó anyag, prezentáció, referencia (pl. szabadalmi bejelentés, publikáció), ezeket file-ként vagy hivatkozásként lehet csatolni.

A fent felsorolt, kitöltött, **aláírt dokumentumokat egymást követő sorrendben szkennelve**, 1 db pdf-formátumú file-t kell előállítani és a fenti e-mail-címre küldött elektronikus levélhez csatolni.

Kérjük az ügyintézés könnyítésének érdekében **a kitöltött adatlapját word formátumban is** (aláírás nélkül) küldjék meg.

A pályamunkákat **kizárólag elektronikus változatban**, magyar nyelven (a mellékletek lehetnek angol nyelvűek) a project@semmelweis-univ.hu e-mail-címre kell megküldeni legkésőbb a pályázati felhívásban rögzített határidőig.

**Csoportos pályázat benyújtása esetén valamennyi pályázó önéletrajzát és nyilatkozatait csatolni szükséges, ennek hiányában a pályamunka formai hiba miatt elutasításra kerülhet** (ha beadási határidőn belül nem érkezik meg a hiánypótlás). A csoportnak egy pályázati adatlapot kell kitöltenie, valamennyi pályázó adatainak feltüntetésével. Az adatlapon meg kell nevezni a kutatóközösség által felhatalmazott személyt, aki a pályázati, illetve a díjjal összefüggő további eljárások során a csoportot teljes körűen képviseli és a nevében eljár.

**A szakmai értékelés szempontjai:**

* Ötlet/kutatási eredmény/ fejlesztés leírása, szakmai és műszaki színvonal, tudományos előzmény
* a megoldás (ötlet / fejlesztés / kutatási eredmény /szellemi alkotás) újszerűsége, egyedisége;
* a megoldás szakmai, műszaki színvonala, kidolgozottsági foka;
* a megoldás megvalósíthatósága; a megvalósítás feltételei;
* a szellemi tulajdonjogok védelmének lehetősége;
* elképzelés az alkalmazásra, üzleti hasznosításra, a piaci lehetőségek, ipari kapcsolatok, együttműködések bemutatása;
* a megoldás egyetemi (esetleg nemzetgazdasági, társadalmi) jelentősége.

|  |  |
| --- | --- |
| ***Jellemző*** | ***Max. pontszám*** |
| ***Tartalmi pontok (Formai megfelelés)***  | ***10*** |
| Ötlet/kutatási eredmény/ fejlesztés leírása | 4 |
| Szakmai és műszaki színvonal | 4 |
| Tudományos előzmény | 2 |
| ***Szellemi alkotások (szellemi tulajdon, szerzői mű, know how) újdonságvizsgálata***  | **15** |
| Újszerűség, eredetiség, egyediség vizsgálata | 15 |
| ***Gazdasági pontok*** | **20** |
| Gazdasági hasznosíthatóság bemutatása | 10 |
| Interdiszciplinaritás, ipari kapcsolatok leírása | 5 |
| A fejlesztés állása (Technológiai érettségi szint (TRL 1-9)) | 5 |
| ***Hatás*** | **10** |
| Társadalmi jelentőség | 10 |
| Összesen | 55 |

**Az értékelés folyamata**

A beérkezett pályamunkákat az Innovációs Központ **azonosítószámmal látja el, majd ellenőrzi**, hogy azok megfelelnek-e a pályázati felhívásban előírt formai feltételeknek. A formai elvárások tekintetében csak egy alkalommal van lehetőség hiánypótlásra. Amennyiben a pályamunka megfelel a formai feltételeknek, az Innovációs Központ **e-mailben tájékoztatja a pályázókat annak befogadásáról**.

Az Innovációs Központ a szakmai értékelést megelőzően tisztázó kérdéseket tehet fel a pályázóknak, megjelölve a válaszadás pontos határidejét, majd a befogadott dokumentációk alapján előterjesztést készít az egyetemi **Tudományos Tanács tagjai közül a Tudományos és innovációs rektorhelyettes által felkért 5 tagú Bíráló Bizottság** számára, amelynek feladata a pályamunkák szakmai értékelése és rangsorolása.

A Bíráló Bizottság az értékelési szempontok alapján, kategóriánként rangsorolja a befogadott pályaműveket. Az értékelés során a bizottság lehetőséget adhat a pályázóknak pályaművük személyes bemutatására. A Bíráló Bizottság dönthet úgy, hogy egy adott kategóriában nem javasolja a díj odaítélését, amennyiben a benyújtott pályaművek egyike sem éri el a megfelelő szakmai színvonalat. A bizottság által felállított rangsornak megfelelően, a tudományos és innovációs rektorhelyettes előterjesztést nyújt be a Szenátus számára a díj kategóriánkénti odaítélésére. Az előterjesztés alapján a Szenátus titkos szavazással dönt a kategóriánként 1 nyertes pályázó (hallgató, doktorandusz hallgató, doktorjelölt, kutató, kutatócsoport) személyéről.

A benyújtott pályamunkákban szereplő személyes és egyéb adatokat az Egyetem a vonatkozó jogszabályokban és belső szabályozókban foglaltaknak megfelelően kezeli. A pályamunkában szereplő megoldások, eredmények hasznosítására, a létrejövő szellemi alkotások kezelésére és jogvédelmére az Egyetem Szellemitulajdon-kezelési Szabályzatában előírt rendelkezések érvényesek.

A pályamunka benyújtásával (a pályázati adatlapon tett nyilatkozatával) a pályázó hozzájárul ahhoz, hogy a pályázati felhívásban és a vonatkozó egyetemi szabályozásokban a Semmelweis Innovációs Díjjal kapcsolatban feladat- és hatáskörrel rendelkező egyetemi munkatársak és a szenátus tagjai a pályázó személyes adatait – a vonatkozó jogszabályoknak megfelelően – kezeljék, a feladat ellátásához szükséges mértékig és időtartamban. A nyertesek nevét és a díj átadásán készült felvételeket az Egyetem honlapján és kiadványaiban közzéteszi.